RÅDETS KONKLUSIONER

af 27. september 1999

om betydningen af selvregulering set på baggrund af udviklingen af nye medietjenester

(1999/C 283/02)

RÅDET FOR DEN EUROPÆISKE UNION,

1) SOM HENVISER TIL Rådets henstilling 98/560/EF af 24. september 1998 om udvikling af den europæiske industris konkurrenceevne inden for audiovisuelle tjenester og informationstjenester gennem fremme af nationale rammer, der tager sigte på at opnå en sammenlignelig og effektiv beskyttelse af mindreårige og den menneskelige værdighed(1), og til Fællesskabets flerårige handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net, som blev vedtaget ved Europa-Parlamentets og Rådets beslutning nr. 276/1999/EF(2);

2) SOM MINDER OM, at Kommissionen i sin meddelelse af 9. marts 1999 om resultaterne af den offentlige høring om grønbogen om konvergens bemærkede, at selvregulering kan have relevans;

3) SOM ERKENDER, at selv om selvregulering fortsat i en række medlemsstater med fordel kan supplere lovgivningen vedrørende alle former for medier, er det relevant her at behandle betydningen af selvregulering i forbindelse med de nye medietjenester,

4) NOTERER SIG,

- at der i de fleste europæiske lande er udviklet selvreguleringsordninger, hvoraf nogle dækker alle medier (presse, radio, tv og reklame i alle medier), mens andre er begrænset til enkelte medier eller nye informations- og kommunikationstjenester

- at der er betydelig forskel på, hvordan de forskellige selvreguleringsordninger er tilrettelagt og supplerer eller bidrager til statsregulering, hvilket afspejler Europas demokratiske traditioner og regionale og kulturelle mangfoldighed

- at selvregulering med fordel kan supplere lovgivningen som led i den fremtidige udvikling af de nye medietjenester;

5) ERKENDER,

- at det i sagens natur fortsat er medlemsstaternes ansvar at definere målene for samfundsmæssige interesser samt at vælge den bedste måde til at nå disse mål på dette område, medmindre andet er fastsat fællesskabsretten

- at mediernes selvreguleringsordninger dog i henhold til medlemsstaternes egne kulturelle og retlige traditioner og praksis vil kunne yde et bidrag til beskyttelse af samfundsmæssige interesser;

6) UDTRYKKER TILFREDSHED MED,

- at Kommissionen agter at forelægge en meddelelse med mere detaljerede forskriftsmæssige principper for at supplere sin meddelelse af 9. marts 1999 om resultaterne af den offentlige høring om grønbogen om konvergens

- at Saarbrücken-seminaret om selvregulering på medieområdet, som var tilrettelagt af det tyske formandskab, har udløst en debat på europæisk plan om, hvorvidt selvreguleringsordningerne vil kunne bidrage til at nå mål af samfundsmæssig interesse, navnlig på baggrund af udviklingen af nye medietjenester;

7) UNDERSTREGER under hensyn til erfaringerne med eksisterende selvreguleringsordninger i mediepolitikken nødvendigheden af

- at analysere, om selvreguleringsordningerne eventuelt kan bidrage til de nye medietjenester

- at afveje selvreguleringsordningernes styrke og svagheder

- at uddybe en sådan analyse af mulige bidrag, navnlig gennem offentlige høringer

- at tage hensyn til tredjeparters, navnlig forbrugernes, interesser, når man overvejer selvreguleringsordninger i de nye medietjenester;

8) OPFORDRER Kommissionen til, uden at dens traktatmæssige prærogativer berøres,

- at tage hensyn til, hvor langt man er nået i drøftelserne om betydningen af selvregulering set på baggrund af udviklingen af nye medietjenester, når den udarbejder meddelelsen efter punkt 6, idet det er op til hver enkelt medlemsstat at bestemme, hvilken eventuel supplerende betydning selvregulering skal have i lovgivningen

- at lette fremtidige drøftelser herom ved i givet fald at forelægge Europa-Parlamentet og Rådet ajourførte oplysninger.

(1) EFT L 270 af 7.10.1998, s. 48.

(2) EFT L 33 af 6.2.1999, s. 1.